Vinnustöðvun blaðamanna sem starfa við prentútgáfu Morgunblaðsins og Fréttablaðsins , auk ljósmyndara og tökumanna , hófst klukkan 10 í morgun og stendur yfir til klukkan 22 í kvöld . Hjálmar Jónsson , formaður Blaðamannafélags Íslands , segir vinnustöðvunina hafa farið fram samkvæmt áætlun . „ En mér sýnist nú samt að blöðin komi út á morgun , sama hvernig það er gert , væntanlega er eitthvað unnið fyrirfram en það kemur bara í ljós , “ segir hann í samtali við mbl.is . Blaðamenn á netmiðlum lögðu niður störf í þrígang í nóvember , auk ljósmyndara og tökumanna , en þetta er í fyrsta sinn sem vinnustöðvunin nær til blaðamanna á prentmiðlum . Blaðamenn hittust í húsnæði Blaðamannafélagsins í Síðumúla í hádeginu og fóru yfir stöðu mála og hvert framhaldið verður . Þetta var síðasta boðaða vinnustöðvunin en blaðamenn felldu í síðustu viku nýjan kjarasamning BÍ og SA . Síðasti fundur samninganefnda SA og BÍ var á þriðjudag og ekki hefur formlega verið boðað til næsta fundar en Hjálmar býst við að hann verði fljótlega eftir helgi . Aðspurður hvort boðað verði til frekari verkfallsaðgerða segir Hjálmar að fyrst verði að meta stöðuna . „ Við leyfum rykinu aðeins að setjast og áttum okkur aðeins betur á því og hvernig við getum best staðið að því að ná kjarasamningi við okkar viðsemjendur sem er markmiðið eftir sem áður , “ segir Hjálmar . Viðbótarfrestur veittur vegna kæru til félagsdóms Kæra Blaðamannafélagsins vegna meintra verkfallsbrota á mbl.is í verkföllum 8. og 15. nóvember var þingfest 19. nóvember í félagsdómi og var báðum aðilum veittur tveggja vikna frestur til þess að skila inn greinargerðum vegna málsins . Sá frestur rann út á þriðjudag en nú hefur verið veittur viðbótarfrestur fram á þriðjudaginn í næstu viku . „ Þetta tekur einhverjar vikur í viðbót en það er nauðsynlegt að fá niðurstöðu , “ segir Hjálmar . Tekið skal fram að flestir blaðamenn á ritstjórn mbl.is og Morgunblaðsins eru félagar í Blaðamannafélagi Íslands .